SKRIFTLIG FORESPØRGSEL E-2451/02

af Erik Meijer (GUE/NGL) til Kommissionen

(29. august 2002)

Om: Foranstaltninger imod nuværende og kommende prisstigninger som følge af indførelsen af euroen

1. Er Kommissionen klar over, at 83 % af befolkningen i EU ifølge det seneste Eurobarometer mener, at indførelsen af euroen har medført kraftige prisstigninger for forbrugerne, hvilket ligger i forlængelse af mellemliggende udtalelser fra nationale regeringer og bankdirektører, så den offentlige mening har fået ret i højere grad end forudset af Kommissionen ved besvarelsen af mine forespørgsler nr. E-4066/00(1) og E-1193/02(2)?

2. Skyldes disse prisstigninger bl.a., at priserne (næsten systematisk) afrundes opad, og at visse brancher prøver at sikre sig ekstraindtægter?

3. Kan Kommissionen bekræfte, at flere medlemsstaters regeringer og nationalbankdirektører ganske vist har været bekymrede over prisstigningerne, men at der ingen steder er truffet foranstaltninger til at fastfryse eller sænke priserne?

4. Hvad er begrundelsen for den under 3 nævnte passive holdning? Har Kommissionen tilskyndet medlemsstaterne til efterfølgende at anvende prisforanstaltninger som middel til at korrigere uforudsete negative følger, eller går den stadig ind for helt at lade priserne bestemme af udbud og efterspørgsel som nævnt i svaret på forespørgsel E-1193/02?

5. Har Kommissionen i mellemtiden udarbejdet en plan for, hvorledes det kan forhindres, at der bliver tale om en lignende bølge af prisstigninger i forbindelse med eventuelle nye medlemsstaters indtræden i eurozonen? I bekræftende fald, hvilke forholdsregler agter den da at træffe? I benægtende fald, hvilken indflydelse venter Kommissionen, at denne passive holdning vil få for resultatet af de kommende folkeafstemninger om disse landes tiltrædelse?

Kilde: De Volkskrant af 13.8.2002

(1) EFT C 187 E af 3.7.2001, s. 125.

(2) Se side 1.

Samlet svarafgivet på Kommissionens vegne af Pedro Solbes Mirapå skriftlige forespørgsler E-2451/02 og P-2585/02

(24. oktober 2002)

Efter en analyse foretaget af Eurostat, som blev offentliggjort i juli 2002, er forbrugerpriserne inden for euroområdet målt med det harmoniserede forbrugerprisindeks steget med 1,4 % fra sidste halvår 2001 til første halvår 2002. 1,2 % af denne stigning skyldes historiske inflationstendenser og specifikke faktorer uden direkte forbindelse med indførelsen af euroen (klimatiske forhold, indirekte skatter osv.).

Inflationens indvirkning i forbindelse med overgangen til euromønter og -sedler er således begrænset (maksimum 0,2 %), om end den er lidt højere end i de foregående skøn (maksimum 0,16 %). I de fleste medlemsstater er de nationale statistiske institutter eller centralbankerne fremkommet med lignende skøn, som også afspejler generelt begrænsede virkninger.

Der er imidlertid inden for visse sektorer konstateret usædvanligt høje prisstigninger (restaurant- og cafévirksomhed, sundhedsvæsen, småhandlende osv.). Disse prisstigninger kombineret med ufordelagtige afrundinger på visse almindelige forbrugsvarer har kunnet bidrage til at give offentligheden indtryk af, at prisstigningerne er højere, end hvad der fremgår af de officielle indekser for alle varer og tjenesteydelser.

Alt i alt har inflationen været faldende siden begyndelsen af 2002.